Le dernier jour de mars, l’an mil Ve XXIIII après Pasques, comparurent en leurs personnes Tassinot Gassot, Thomas Duesme et Germain Michel pinctres et verriniers demeurans à Aucerre, lesquelz et chascun d’eulx seul et pour le tout, sans division, ont confessé avoir marchandé à Loys Lemaire marchant demeurant à Aucerre à ce présent et acceptant, de faire et parfaire de leur mestier de victrinier, une verrière en l’église d’Aucerre en la nefz actenant celle que maistre Pierre Monjot a de nouvel fait faire: Asavoir faire au millieu quatre ymages de grandeur raisonnable, selon la largeur de chacun. A savoir Dieu, St. Loys, la Magdeleine et St. Germain en chacum des jours ung ymage, et au dessoubz les prians selon le portrait et de toutes bonnes coleurs; selon que la besongne le requiert, et le remplage et la reste de verre blanc bordé de bordures et ou millieu de chacun panneau une fleur. Et le tout faire bien et deuement selon le devis à eulx baillé par le portraict de ce fait et audict d’ouvriers et gens à ce congnoissans. Et icelle asseoir et rendre faicte et parfaicte dedens la St. Estienne troisiesme jour d’aoust prouchain venant. Ce présent marché fait moyennant la somme de soixante livres tournois que ledit Lemaire en a pour ce paié et baillé content ausdiz dessusdiz la somme de trante livres tournois, et le reste en besongnant et faisant ladite besongne; laquelle ilz ont promis faire et parfaire, comme dit est, dedans le terme dessusdit sur peine, etc. Présens à ce Pierre Colas, charpentier, et Nicolas Berger son serviteur demeurans à Aucerre. Signé: Armant, notaire.